
Paramilitáris szervezetek Magyarországon -- fókuszban a nemzeti őrsereg médiareprezentációja

A paramilitáris szervezetek előretörése Magyarországon a 2000-es évek közepére datálható. Ekkor egymás után jöttek létre olyan gyűlöletcsoportok, amelyek félkatonai formát öltve, szélsőséges nézeteket hangoztatva kerültek a figyelem középpontjába. Ideológiájukat rasszista, antiszemita, homofób, szélsőjobboldali extrémista, ill. soviniszta nézetek mentén határozzák meg. Katonai egyenruhás masírozásaik a militarizált rendszer képét reprezentálják és fellépéseikkel a legitim állam erőszak-monopóliumot kérdőjelezik meg. A paramilitáris szervezetek elszaporodása a szélsőjobboldali politika egyik kísérő jelensége. A Nemzeti Őrsereg Hagyományőrző és Polgárőr Egyesület egyike a ma Magyarországon működő tipikusan szélsőjobboldalinak nevezhető félkatonai szervezetnek. A Nemzeti Őrsereget több helyen az egyik legszélsőségesebb mozgalomként emlegetik- ugyanakkor magukat mégis hagyományőrző baráti társaságként definiálják, akik megemlékező rendezvényeken vesznek részt, és tüntetéseken vonulnak fel.



